10 Ka morago, Bajuda ba bangwe ba ile ba nagana gore go swanetše go ba go ile gwa tšea diiri tše dintši go hlaba dikwana ka moka tšeo di bego di tlišwa tempeleng. Ka gona ba be ba dumela gore Ekisodo 12:6 e šupa mafelelong a letšatši la Nisani 14, magareng ga ge letšatši le be le thoma go dikela (thapama) le ge le diketše. Eupša ge e ba go be go le bjalo, dijo tša Paseka di tla ba di jelwe nako mang? Moporofesara Jonathan Klawans, e lego setsebi sa setšo sa Sejuda o itše: “Letšatši le be le thoma ge letšatši le dikela, ka gona sehlabelo se be se dirwa ka di-14 eupša Paseka le dijo tša yona di be di jewa ka di-15, le ge tatelano ye ya matšatši e sa bolelwa ka go lebanya go Ekisodo.” O okeditše ka gore: “Dipuku tša Borabi . . . ga di re botše selo ka taba ya gore Seder [Dijo tša Paseka] e be e ketekwa bjang pele Tempele e ka senywa ka 70 C.E.—Mongwalo o sekamego ke wa rena.